text: Barba de cabra – El medi natural del Bages
  Tragopogon porrifolius ssp.australis
  La barba de cabra (Tragopogon porrifolius ssp.australis) és una herba de la família compostes, molt similar a Tragopogon dubius però amb les flors de color de vi o violàcies en comptes de grogues, i molt semblant també a T.crocifolius de la qual se separa pel peduncle inflat fins al diàmetre del receptacle a la base del capítol, més clarament en temps de fructificació.
  Les fulles són llargues, estretes i amb els nervis paral·lels, com les de les gramínies. Fa un sol capítol que culmina la tija, on destaquen les llargues bràctees estrellades, normalment en nombre de 8, i el delicat color violaci de les lígules.
  Històricament, les espècies del gènere Tragopogon s'han confós perquè el caràcter del peduncle inflat o no, discriminador entre T.crocifolius i T.porrifolius, és més clar a la maturitat, mentre que les mostres d'herbari i les fotos solen ser de la planta en flor. La barba de cabra (Tragopogon porrifolius ssp.australis) és present però no pas freqüent a la comarca de Bages.